BODOLAND रादाब- कक्राझार, 08 मे : अरुनाचल प्रदेश सरकारा 7 सान राजथावनि ओनसोलारि(Capital Region) लकडाउन होनो फोसावदों। सानफ्रोमबो कर’ना रोगिनि अनजिमाया गिख्रंथावै बारायबोनायनि थाखाय फैगौ 10 मेनिफ्राय 17 मेसिम स्नि सान लकडाउन फोसावदों। मिथिनाय बादिब्ला इटानगर Capital Region नि सिङाव केपिटेल कम्फेक्स(इटानगर), नाहरलागुन, निरजुलि आरो बान्डरदेवासिम बे लकडाउना गोहोम गोग्लैगोन। 10 मे फुंनि 5 रिंगानिफ्राय 17 मे बेलासि 5 रिंगासिम लकडाउन सोलिगोन होनना आइचिआरनि डिपुटि कमिसोनार टल’ पटमआ मिथि होदों। बिथाङा बुङोदि- कर’नानि गिख्रंथाव थासारिनि थाखाय इटानगरआव गोबां पजिटिभ केस मोननाय जादों आरो सानफ्रोमबो कर’ना रोगिनि अनजिमाया थाद’नाय गैयै बारायनायनि थाखाय स्नि सान लकडाउननि थांखि लानाय जादों। एरैहाय लकडाउननि सिगां गोनां जानाय मुवा-बेसादफोरखौ बायना लाखानो खुंथाइनिफ्राय खावलायनाय जादों। खुंथाइनिफ्राय मिथि होदोंदि- राइजोआव दासिम मुवा-बेसादनि जेबो आंखाल नुजाथियाखै आरो लकडाउननि समाव मुवा-बेसादनि दाम बारायग्रा सोलो गोरोंफोरखौ नोजोर होनो मार्केत वेलफेयार स’साइटिनो बिबान होनाय जादों।